Forslag til EUROPA-PARLAMENTETS OG RÅDETS BESLUTNING om ændring af beslutning nr. 1719/1999/EF om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida)

(forelagt af Kommissionen)

BEGRUNDELSE

Anden fase af Ida-programmet (Ida II) blev vedtaget af Europa-Parlamentet og Rådet ved beslutning nr. 1719/1999/EF [1] (herefter benævnt beslutningen om retningslinjer) og afgørelse nr. 1720/1999/EF [2] (herefter benævnt afgørelsen om interoperabilitet) af 12. juli 1999. I henhold til artikel 9 i beslutningen og artikel 13 i afgørelsen skal Kommissionen sende en første evaluering af Ida II-programmet til Europa-Parlamentet og Rådet. Evalueringen må ikke fremsendes senere end budgetforslaget for 2001, og der skal samtidig fremlægges passende forslag til revision af bilaget til beslutningen om retningslinjer og passende forslag til ændring af afgørelsen om interoperabilitet.

[1] Europa-Parlamentets og Rådets beslutning nr. 1719/1999/EF af 12. juli 1999 om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida), EFT L 203 af 3.8.1999, s. 1.

[2] Europa-Parlamentets og Rådets afgørelse nr. 1720/1999/EF af 12. juli 1999 om fastlæggelse af en række aktioner og foranstaltninger med henblik på at sikre interoperabilitet mellem og adgang til transeuropæiske net til elektronisk dataudveksling mellem administrationerne (Ida), EFT L 203 af 3.8.1999, s. 9.

Da Ida II-beslutningen og Ida II-afgørelsen først trådte i kraft efter længere tids forløb (august 1999) og Ida-arbejdsprogrammet for 1999 derfor blev godkendt tilsvarende sent (november 1999), kunne evalueringen først påbegyndes i januar 2000, og den blev afsluttet i september 2000. Da evalueringen er blevet foretaget i begyndelsen af Ida II-programmet, skal resultaterne i vidt omfang betragtes som et grundlag for sammenligning med resultaterne af fremtidige evalueringer. De foreslåede ændringer af henholdsvis beslutningen og afgørelsen er ikke alene baseret på evalueringen, men er også udarbejdet under hensyntagen til erfaringerne fra det første halvandet års gennemførelse af Ida II-programmet og fra eEurope-initiativet og den hertil hørende handlingsplan. Forslaget til ændring af beslutning nr. 1719/1999/EF indeholder derfor også ændringer til en række artikler i beslutningen.

Både hvad angår forslaget til ændring af beslutning nr. 1719/1999/EF og forslaget til ændring af afgørelse nr. 1720/1999/EF kan der sondres mellem tre typer ændringer: den første type skyldes ændringer i de retlige og politiske forpligtelser og vedrører en tilpasning af udvalgsproceduren i henhold til Rådets afgørelse 1999/468/EF af 28. juni 1999 [3] og en udvidelse af Ida II-programmet til også at omfatte Malta og Tyrkiet og muligheden for, at ansøgerlandene og tredjelande på egen regning og på visse betingelser kan anvende generiske Ida-tjenester.

[3] EFT L 184 af 17.7.1999, s. 23.

Formålet med den anden type ændring er at forbedre nogle praktiske forhold og vedrører gennemførelsesbestemmelserne, indførelsen af et finansielt referencebeløb for 2002-2004 og hvad angår forslaget til ændring af agørelse nr. 1720/1999/EF også udbredelsen af bedste praksis. Med hensyn til det finansielle referencebeløb henledes opmærksomheden på, at der i den gældende artikel 12 i beslutning nr. 1719/1999/EF og i den gældende artikel 15 i afgørelse nr. 1720/1999/EF kun er fastsat en finansieringsramme for perioden 1998-2000.

Den tredje type skyldes krav som følge af nye initiativer, navnlig eEurope-handlingsplanen (især kapitlet om det offentlige på nettet) og hvad angår forslaget til ændring af beslutning nr. 1719/1999/EF også behovet for at udvide de områder, hvor der kan oprettes nye telematiknet, især for at medtage net inden for uddannelse og retlige anliggender.

Europa-Parlamentet og Rådet anmodes om at vedtage forslaget til Europa-Parlamentets og Rådets beslutning og afgørelse om ændring af beslutning nr. 1719/1999/EF og afgørelse nr. 1720/1999/EF.

2001/0210 (COD)

Forslag til EUROPA-PARLAMENTETS OG RÅDETS BESLUTNING om ændring af beslutning nr. 1719/1999/EF om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 156, stk. 1,

under henvisning til forslag fra Kommissionen [4]

[4] EFT C

under henvisning til udtalelse fra Det Økonomiske og Sociale Udvalg [5]

[5] EFT C

under henvisning til udtalelse fra Regionsudvalget [6]

[6] EFT C

efter proceduren i traktatens artikel 251 [7], og

[7] Europa-Parlamentets udtalelse

ud fra følgende betragtninger:

(1) Formålet med Europa-Parlamentets og Rådets beslutning nr. 1719/1999/EF [8] er, at Fællesskabet i samarbejde med medlemsstaterne skal træffe de foranstaltninger, der er nødvendige for at etablere operationelle, interoperable, transeuropæiske telematiknet mellem medlemsstaternes administrationer og Fællesskabets institutioner, således at der kan etableres en effektiv og sikker informationsudveksling, der bidrager til gennemførelsen af Den Økonomiske og Monetære Union og Fællesskabets politikker, samt støtter Fællesskabets beslutningsproces.

[8] EFT L 203 af 3.8.1999, s. 1.

(2) Der bør lægges størst vægt på projekter, som øger de offentlige administrationers, Det Europæiske Fællesskabs institutioners, medlemsstaternes og regionernes økonomiske rentabilitet, og som gennem etablering eller forbedring af sektornet bidrager til opnåelse af de mål, der er opstillet i eEurope-initiativet og den hertilhørende handlingsplan, navnlig kapitlet om det offentlige på nettet, som skal virke til fordel for borgere og erhvervsliv.

(3) For at undgå juridisk usikkerhed bør der fastsættes udtrykkelige bestemmelser om, at den del af Ida-arbejdsprogrammet, som vedrører gennemførelse af beslutning nr. 1719/1999/EF, kan tages op til revision i referenceåret. Med henblik på gennemførelsen af fællesskabsaktionerne i artikel 3-6 i beslutning nr. 1719/1999/EF bør det præciseres, at forslag til enhver forøgelse af budgettet på mere end 250 000 EUR pr. projektkonto inden for et år behandles efter udvalgsproceduren i nævnte beslutning.

(4) Som følge af den interesse, Malta og Tyrkiet har givet udtryk for, kan der åbnes mulighed for, at disse lande deltager i Ida-programmet i projekter af fælles interesse. Før der er åbnet mulighed for, at alle ansøgerlande kan deltage i Ida-programmet, bør disse landes mulighed for på egen regning at anvende de generiske Ida-tjenester lettes, forudsat at en dataudveksling med disse lande er nødvendig for gennemførelsen af en fællesskabspolitik. Andre tredjelande bør have samme mulighed på samme betingelser.

(5) For at opnå større fleksibilitet i den årlige budgettildeling bør der opstilles et finansielt referencebeløb for perioden 2002-2004 til gennemførelsen af fællesskabsaktionen i henhold til beslutning nr. 1719/1999/EF, således at de årlige bevillinger godkendes af budgetmyndigheden inden for rammerne af det finansielle overslag.

(6) Etableringen af net, som fremmer samarbejdet mellem de retslige myndigheder, bør generelt betragtes som projekter af fælles interesse under Ida-programmet.

(7) Telematiknet inden for uddannelse, navnlig til udveksling af oplysninger vedrørende indholdet på åbne net samt til fremme af udviklingen og den frie omsætning af nye audiovisuelle tjenester og informationstjenester, bør betragtes som projekter af fælles interesse under Ida-programmet.

(8) Telematiknet, der bidrager til opnåelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som skal virke til fordel for borgere og erhvervsliv, bør betragtes som projekter af fælles interesse under Ida-programmet.

(9) Telematiknet, som vedrører indvandringspolitik, og som navnlig bidrager til at forbedre elektronisk dataudveksling med de nationale administrationer for at fremme informations- og høringsprocedurer, bør betragtes som projekter af fælles interesse under Ida-programmet.

(10) Bestemmelserne i beslutning nr. 1719/1999/EF om udvalgsproceduren bør tilpasses under hensyn til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [9].

[9] EFT L 184 af 17.7.1999, s. 23.

(11) Beslutning nr. 1719/1999/EF ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning nr. 1719/1999/EF foretages følgende ændringer:

1. I artikel 4 indsættes som litra h):

"h) bidrager til opnåelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som virker til fordel for borgere og erhvervsliv."

2. Artikel 7, stk. 2, 3 og 4, affattes således:

"2. Proceduren i artikel 8 finder anvendelse med henblik på godkendelse, på grundlag af overensstemmelse med de prioriteringer og principper, der er fastsat i henholdsvis artikel 4 og 5 af den del af Ida-arbejdsprogrammet, som vedrører gennemførelsen af denne beslutning, og som Kommissionen udarbejder årligt, og som kan tages op til revision i referenceåret. Ida-arbejdsprogrammet omfatter en fordeling på de enkelte projekter af de udgifter, der er afholdt i det (de) forudgående år.

3. Proceduren i artikel 8 finder anvendelse med henblik på godkendelse, i overensstemmelse med principperne i artikel 5, af den forberedende rapport og af den overordnede gennemførelsesplan for de enkelte Ida-projekter ved afslutningen af feasibilityfasen og ved afslutningen af udviklings- og valideringsfasen samt godkendelse af alle efterfølgende væsentlige ændringer af nævnte gennemførelsesplan.

4. Proceduren i artikel 8 finder anvendelse med henblik på godkendelse af fordelingen på de enkelte projekter af de årlige budgetbevillinger i forbindelse med denne beslutning på grundlag af de prioriteringer, der er fastsat i artikel 4, og de principper, der er fastsat i artikel 5 og 6. Forslag til enhver forhøjelse af budgettet på mere end 250 000 EUR pr. projektkonto inden for et år behandles efter samme procedure."

3. Artikel 8 affattes således:

"Artikel 8

Udvalget

1. Kommissionen bistås af et udvalg, som benævnes Udvalget for Telematik mellem Administrationerne (Telematics between Administrations Committee - TAC), og som består af repræsentanter for medlemsstaterne og har Kommissionens repræsentant som formand.

2. Når der henvises til dette stykke, finder forvaltningsproceduren i artikel 4 i afgørelse 1999/468/EF anvendelse i overensstemmelse med samme afgørelses artikel 7 og artikel 8.

3. Den i artikel 4, stk. 3, i afgørelse 1999/468/EF omhandlede periode er tre måneder."

4. Artikel 10 affattes således:

"Artikel 10

Inddragelse af EØS og de associerede lande

1. I forbindelse med Ida-programmet kan der åbnes mulighed for, at landene i Det Europæiske Økonomiske Samarbejdsområde (EØS), de associerede lande i Central- og Østeuropa, Cypern, Malta og Tyrkiet inden for rammerne af deres respektive aftaler med Fællesskabet kan deltage i projekter af fælles interesse, som er omfattet af sådanne aftaler.

2. I forbindelse med gennemførelsen af projekter skal samarbejdet med tredjelande og med internationale organisationer og instanser fremmes.

3. Før der er åbnet mulighed for, at de associerede lande i Central- og Østeuropa, Cypern, Malta og Tyrkiet kan deltage i Ida-programmet, kan de på egen regning anvende de generiske Ida-tjenester, forudsat at en dataudveksling med disse lande er nødvendig for gennemførelsen af en fællesskabspolitik.

4. Andre tredjelande kan også på egen regning anvende de generiske Ida-tjenester, i det omfang en dataudveksling med disse lande er nødvendig for gennemførelsen af en fællesskabspolitik."

5. Artikel 12 affattes således:

"Artikel 12

Finansielt referencebeløb

1. Det finansielle referencebeløb til gennemførelsen af fællesskabsaktionen i henhold til denne beslutning er for perioden 2002-2004 på 39,8 mio. EUR.

2. De årlige bevillinger godkendes af budgetmyndigheden inden for rammerne af de finansielle overslag."

6. I bilagets punkt A indsættes som nr. 6:

"6. Etablering af net, som fremmer samarbejdet mellem retslige myndigheder."

7. Bilagets punkt B, nr. 10, affattes således:

"10. Telematiknet inden for uddannelse og kultur, information, kommunikation og det audiovisuelle område, navnlig til udveksling af oplysninger vedrørende indholdet på åbne net samt til fremme af udviklingen og den frie omsætning af nye audiovisuelle tjenester og informationstjenester."

8. I bilagets punkt B indsættes som nr. 13 og 14:

"13. Telematiknet, der bidrager til opnåelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som virker til fordel for borgere og erhvervsliv.

14. Telematiknet, som vedrører indvandringspolitik, og som navnlig bidrager til at forbedre elektronisk dataudveksling med nationale administrationer for at fremme informations- og høringsprocedurer."

Artikel 2

Den beslutning træder i kraft på dagen for offentliggørelsen i De Europæiske Fællesskabers Tidende.

Artikel 3

Denne beslutning er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

FINANSIERINGSOVERSIGT

1. Foranstaltningens betegnelse

Forslag til Europa-Parlamentets og Rådets beslutning om ændring af beslutning nr. 1719/1999/EF [10] (herefter benævnt beslutningen om retningslinjer).

[10] Europa-Parlamentets og Rådets beslutning nr. 1719/1999/EF af 12. juni 1999 om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida), EFT L 203 af 3.8.1999, s. 1.

2. Budgetpost

B5-7210 (Dataudvekslingsnet mellem administrationerne - Ida).

3. Retsgrundlag

Traktatens artikel 156 - Europa-Parlamentets og Rådets beslutning nr. 1719/1999/EF af 12. juli 1999.

4. Beskrivelse af foranstaltningen

4.1 Foranstaltningens generelle formål

Formålet med beslutning nr. 1719/1999/EF er, at Fællesskabet i samarbejde med medlemsstaterne skal træffe de foranstaltninger, der er nødvendige for at etablere operationelle og interoperable transeuropæiske telematiknet mellem medlemsstaternes administrationer og Fællesskabets institutioner, således at der kan etableres en effektiv og sikker informationsudveksling, der bidrager til gennemførelsen af Den Økonomiske og Monetære Union og Fællesskabets politikker samt støtter Fællesskabets beslutningsproces.

Formålet med nærværende forslag er at efterkomme det i artikel 9 i beslutning nr. 1719/1999/EF fastsatte krav om, at Europa-Parlamentet og Rådet skal forelægges en evaluering af gennemførelsen af beslutningen sammen med passende forslag til revision af bilaget til beslutningen. Det skal imidlertid bemærkes, at forslaget om ændring af beslutning nr. 1719/1999/EF også indeholder ændringer til en række af selve artiklerne i beslutningen under hensyn til resultaterne af evalueringen samt det første halvandet års erfaringer med gennemførelsen af beslutningen, ligesom der er taget hensyn til eEurope-initiativet og den dertil knyttede handlingsplan.

4.2 Foranstaltningens varighed og nærmere bestemmelser for dens forlængelse/fornyelse

I Ida-beslutning nr. 1719/1999/EF (med gyldighed fra 3. august 1999 til 31. december 2004) fastsættes de finansielle rammer for programmet for perioden 1998-2000. Rådet anså det dengang ikke for hensigtsmæssigt at fastsætte en finansiel ramme for mere end de første tre år af beslutningens anvendelsesperiode. Den finansielle dækning for de følgende år forventedes tilsyneladende at finde sted som led i et rullende program.

På baggrund af resultaterne af den første Ida II-evaluering og høringen af Udvalget for Telematik mellem Administrationerne (TAC) blev det besluttet samtidig med ændringen af beslutning nr. 1719/1999/EF også at skabe en klar finansiel ramme for perioden 2002-2004.

5. Klassificering af udgifterne/indtægterne

5.1 Obligatoriske udgifter/ikke-obligatoriske udgifter

Ikke obligatoriske udgifter.

5.2 Opdelte bevillinger/ikke-opdelte bevillinger

Opdelte bevillinger.

5.3 Indtægtstype

Der forventes ingen indtægter.

6. Udgifternes/indtægternes art

Generelt vil midlerne blive anvendt til at købe informationsteknologi- og telekommunikationstjenester på markedet. Projekterne under beslutning nr. 1719/1999/EF iværksattes efter offentliggørelse af udbud eller under anvendelse af fortegnelser over IT-serviceleverandører samt på grundlag af særlige aftaler under de eksisterende rammekontrakter. Projekttyperne omfatter følgende faser: indledende fase, forundersøgelsesfase, udviklings- og valideringsfase og implementeringsfase.

7. Finansielle virkninger

7.1 Beregningsmetode for de samlede omkostninger ved foranstaltningen (forholdet mellem gennemsnitsomkostninger pr. enhed og de samlede omkostninger)

Generelt vil finansieringen pr. programprojekt dække 100 % af de samlede omkostninger.

7.2 Omkostningernes fordeling på foranstaltningens elementer

I 2001 er der i alt afsat 24 mio. EUR [11] til Ida-programmet, hvoraf 12,9 mio. EUR er blevet afsat til den del af Ida-arbejdsprogrammet for 2001, der vedrører gennemførelsen af beslutning nr. 1719/1999/EF.

[11] Eksklusive bidragene fra EØS-landene.

Forpligtelsesbevillinger i mio. EUR (løbende priser)

>TABELPOSITION>

7.3 Udgifter til undersøgelser, eksperter m.v. inkluderet i budgettets del B

Forpligtelsesbevillinger i mio. EUR (løbende priser)

>TABELPOSITION>

7.4 Forfaldsplan for forpligtelses- /betalingsbevillinger

mio. EUR

>TABELPOSITION>

8. Forholdsregler mod svig

Kontrollen vil blive gennemført af:

- De kommissionstjenestegrene, der er ansvarlige for evaluering af bud, kontrakttildeling og projektstyring. Ved vurderingen af buddene vil der blive nedsat særlige grupper med deltagelse fra flere tjenestegrene.

- Det Rådgivende Udvalg for Offentlige Aftaler (ACPC) i forbindelse med anvendelsen af bestemmelserne om offentlige indkøb.

- Kommissionens finanskontrol.

Revisionsretten kan gennemføre ekstern revision i henhold til traktaten om oprettelse af Det Europæiske Fællesskab.

9. Oplysninger om cost-effectiveness

9.1 Specifikke og kvantificerbare mål, målgruppe

Målet med projekter i medfør af beslutning nr. 1719/1999/EF er at lette administrationen af det indre marked, gennemførelsen af Fællesskabets politikker og Fællesskabets beslutningsprocedurer ved hjælp af telematiknetværk.

Målgruppe: myndigheder, agenturer, institutioner. Der vil blive gennemført en kvalitetssikringspolitik, dels for de forskellige projekter, dels for Ida som helhed, specielt i tilknytning til cost-benefit-analyser.

9.2 Begrundelse for foranstaltningen

Der er tale om samarbejdsaktiviteter, der bedst gennemføres på europæisk plan. Hvis netværkene skal arbejde effektivt, kræver det, at alle de berørte myndigheder ser sig selv som og handler som partnere.

Afledte virkninger og multiplikatoreffekt: ud over bidraget til en bedre gennemførelse af Fællesskabets politikker og en mere effektiv beslutningsproces kan der nævnes bidraget til modernisering af myndighederne, den øgede kvalitet af det tværeuropæiske samarbejde og den bedre service, der kan ydes borgere og virksomheder.

9.3 Overvågning og evaluering af foranstaltningen

Fremskridtene i forbindelse med projekter i medfør af beslutning nr. 1719/1999/EF vil blive overvåget af arbejdsgrupper og projektstyringsudvalg med deltagelse fra flere tjenestegrene. Hvert andet år vil der blive gennemført en komplet evaluering af gennemførelsen af beslutning nr. 1719/1999/EF, og denne vil blive forelagt Europa-Parlamentet og Rådet. Evalueringen vil omfatte fremskridtene og den nuværende status, fordelene ved Ida-projekterne i de forskellige sektorer og synergien med andre fællesskabsaktiviteter.

10. Udgifter til administration (det almindelige budgets sektion III, del a)

Denne del af finansieringsoversigten fremsendes til Generaldirektoratet for Personale og Administration og Generaldirektoratet for Budget. Generaldirektoratet for Personale og Administration videresender den dernæst til Generaldirektoratet for Budget med en udtalelse.

Den faktiske afsættelse af de nødvendige administrative ressourcer sker ved Kommissionens årlige afgørelse om ressourcetildeling, bl.a. under hensyntagen til antallet af ansatte og de supplerende beløb, der måtte være tildelt af budgetmyndigheden.

10.1 Indvirkningen på antallet af stillinger

>TABELPOSITION>

For de supplerende ressourcers vedkommende angives, i hvilket tempo det vil være nødvendigt at stille dem til rådighed.

10.2 De supplerende menneskelige ressourcers samlede finansielle indvirkning

EUR

>TABELPOSITION>

Beløbene skal svare til de samlede udgifter til de supplerende stillinger for foranstaltningens samlede varighed, hvis foranstaltningen er af bestemt varighed, og til udgifterne for 12 måneder, hvis den er af ubestemt varighed.

10.3 Forøgelse af andre driftsudgifter som følge af foranstaltningen

EUR

>TABELPOSITION>

Beløbene skal svare til de samlede udgifter til foranstaltningen, hvis denne er af bestemt varighed, og til udgifterne for 12 måneder, hvis foranstaltningen er af ubestemt varighed.